**Ministru kabineta noteikumu projekta “Grozījumi Ministru kabineta 2005. gada 27. decembra noteikumos Nr. 1001 “Zinātniskā doktora grāda piešķiršanas (promocijas) kārtība un kritēriji”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Saskaņā ar Ministru kabineta 2009. gada 15. decembra instrukcijas Nr. 19 "Tiesību akta projekta sākotnējās ietekmes izvērtēšanas kārtība" 5.1 punktu anotācijas kopsavilkums nav jāaizpilda, jo projekta anotācijas I sadaļas 2. punkts nepārsniedz divas lapaspuses. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts "Grozījumi Ministru kabineta 2005. gada 27. decembra noteikumos Nr. 1001 "Zinātniskā doktoragrāda piešķiršanas (promocijas) kārtība un kritēriji"" (turpmāk – projekts) izstrādāts pēc Izglītības un zinātnes ministrijas (turpmāk – ministrija) iniciatīvas, ievērojot Ministru kabineta 2020. gada 12. marta rīkojuma Nr. 103 "Par ārkārtējās situācijas izsludināšanu" 4.3. apakšpunktu, kas nosaka, ka mācību procesa norise klātienē visās izglītības iestādēs ir pārtraukta un jānodrošina mācības attālināti. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2005. gada 27. decembra noteikumu Nr. 1001 "Zinātniskā doktoragrāda piešķiršanas (promocijas) kārtība un kritēriji" (turpmāk – MK noteikumi) 29. punkts nosaka, ka promocijas padomes sēdē, kurā notiek promocija, promocijas darba recenzenti piedalās ar lēmēja balsstiesībām un promocijas padomes sēde ir lemttiesīga, ja tajā piedalās ne mazāk kā puse no promociju padomes balsstiesīgo ekspertu skaita un ne mazāk kā divi darba recenzenti. Savukārt MK noteikumu 31.punkta pirmais teikums nosaka, ka lēmumu par grāda – zinātnes doktors (*Ph. D.*) – piešķiršanu vai atteikumu piešķirt grādu padome pieņem ar balsu vairākumu, aizklāti balsojot.  No minētā regulējuma izriet, ka promocijas sēde, kurā notiek promocija, ir īstenojama tikai klātienes formā, nepieļaujot attālināto jeb videokonferences formāta iespēju.  Ievērojot, ka MK noteikumu 29.punkts ir šo noteikumu 2005.gada versija, tad tulkojot šo noteikumu saturu pēc būtības var uzskatīt, ka tajos ir atrunāta promocijas darba aizstāvēšana klātienē. Izskatot tiesību normu praksi *likumi.lv* par videokonferences pielietojumu, tad konstatējams, ka grozījumi tiesību aktos ir sākti no 2011.gada. Kā piemēru šajā gadījumā var minēt 2017.gada grozījumus Administratīvajā procesa likumā, kurā ir skaidri un nepārprotami norādīts, ka ir iespēja sēdi pie noteiktiem apstākļiem organizēt attālināti videokonferences režīmā. Šādu piemēru *likumi.lv* ir vairāki, ka normatīvajos aktos atrunā sēžu norisi attālināti videokonferences formātā.  Šodien šo tiesību aktu var tulkot tā, ka MK noteikumi neierobežo promocijas padomi tās sēdes organizēt videokonferences režīmā, bet tā tomēr ir normas tulkošana (kas ir tiesiski korekta darbība), bet ne līdz galam skaidra norma un pa to liecina augstskolu iesniegumi.  Papildus minētajam, saistībā ar koronavīrusa izraisītās slimības Covid-19 izplatību pasaulē, tajā skaitā Latvijā, Latvijas un ārvalstu zinātnieki, kuri ir promocijas padomes locekļi vai promocijas darba recenzenti atceļ savu dalību sēdēs vai arī izsaka atteikumu piedalīties klātienes promocijas procesā un līdz ar ko promocijas darbu aizstāvēšana kļūst apgrūtināta vai pat neiespējama.  Ievērojot Ministru kabineta 2020. gada 12. marta rīkojuma Nr. 103 "Par ārkārtējās situācijas izsludināšanu" 4.3. apakšpunktu, kas nosaka, ka mācību procesa norise klātienē visās izglītības iestādēs ir pārtraukta un jānodrošina mācības attālināti. Saskaņā ar Augstskolu likuma 63.pantu zinātnisko doktora grādu pēc akreditētas akadēmiskās doktora studiju programmas apguves un promocijas darba aizstāvēšanas piešķir augstskolu promocijas padome, līdz ar to promocijas darba aizstāvēšana ir mācību procesa daļa.  Ievērojot minēto, uz šodienu ir izveidojusies situācija, ka zinātnes doktora grāda pretendentiem nav iespēja aizstāvēt savu promocijas darbu, jo MK noteikumi neparedz skaidru iespēju promocijas padomes sēdi, kurā plānots īstenot promociju (promocijas darba aizstāvēšanu), piemērojot videokonferences formātu.  Par MK noteikumu neskaidro regulējumu attiecībā uz iespēju promocijas darbu aizstāvēšanu arī attālināti ar videokonferences liecina vairāku universitāšu vēstules ministrijai, informējot par nodomu atlikt aizstāvēšanās procesu, kas rada pretendentam ne tikai viņa tiesību ierobežojumu, bet arī ekonomiskus un finansiālus šķēršļus, it sevišķi covid – 19 apstākļos. Tas ir arī problemātiski promocijas padomei piesaistīt pasaules līmeņa zinātniekus, kas ir absolūti nepieciešams Latvijas topošo zinātnieku zinātniskās kvalifikācijas jautājums, bet arī Latvijas zinātnes konkurētspējas jautājums.  Šādā gadījumā un ārkārtas situācijās apstākļos ministrija uzskata, tostarp arī, ievērojot publiskajās tiesībās darbojošos principu „atļauts ir tikai tas, kas ir noteikts ar tiesību normu”, ka ir nepieciešams tiesiskās skaidrības labad normu precizēt, norādot uz videokonferences formāta iespēju. MK noteikumu normu precizēšana par videokonferences formātu ir būtiska arī, lai nodrošinātu valstī vienveidīgas promocijas darba aizstāvēšanas procesa prakses ieviešanu, kas ir arī Latvijas zinātnes doktora grāda prestiža un reputācijas jautājums.  Projekta mērķis ir noteikt, ka promocijas padome visus lēmumus pieņem, atklāti balsojot, ar vienkāršu klātesošo balsu vairākumu un promocijas padomes sēde, kurā plāno promociju, var notikt arī attālināti, tas ir videokonferences formātā, ja pretendents, padomes loceklis un darba recenzents atrodas citā vietā un nevar ierasties promocijas sēdes norises vietā.  Projekta tiesiskā regulējuma būtība ir nodrošināt zinātniskā doktora grāda pretendentam iegūt zinātnes doktora *(Ph.D.)* grādu, aizstāvot savu promocijas darbu attālināti videokonferences formātā, vienlaikus tas arī nodrošina promocijas padomes locekļiem, kuru starpā ir arī ārvalstu zinātnieki, darba recenzenti, attālināti piedalīties aizstāvēšanas procesā, atklāti balsot un pieņemt attiecīgu lēmumu par zinātnes doktora grāda piešķiršanu vai atteikumu to piešķirt.  Ievērojot, ka projekta 3.punkts par MK noteikumu 31.punkta pirmo teikumu nosaka, ka lēmumu par grāda – zinātnes doktors (*Ph. D.*) – piešķiršanu vai atteikumu piešķirt grādu padome pieņem atklāti balsojot tad ar projekta 1.punktu precizē MK noteikumu 6.punkta pirmo teikumu, svītrojot tajā minēto izņēmumu. Atklāts balsojums ir nepieciešams, ja ir videokonferences formāts, jo uz šodienu nav attiecīgas sertificētas tehnoloģiju platformas, kas nodrošinātu anonīmo balsojumu, kā arī, lai veiktu elektronisku balsojumu ir nepieciešama elektroniskā identifikācija caur eID, kas Latvijā pašlaik tas nav iespējams.  Projekta 2.punkts papildina MK noteikumu 29.punktu ar trešo teikumu, nosakot, ka promocijas padomes sēde atbilstoši promocijas padomes nolikumā noteiktajai kārtībai (MK noteikumu 5.punkts paredz, ka augstskola apstiprina promocijas padomes nolikumu), sēde var notikt arī, izmantojot tiešsaistes videokonferenci (attēla un skaņas pārraide reālajā laikā).  Projekta 3.punkts paredz precizēt MK noteikumu 31.punkta pirmo teikumu nosakot, ka lēmumu par grāda – zinātnes doktors (*Ph. D.*) – piešķiršanu vai atteikumu piešķirt grādu padome pieņem ar balsu vairākumu, atklāti balsojot. Atklāts balsojums nodrošina iespēju pieņemt lēmumu arī tiešsaistes videokonferences laikā, kā arī tas nodrošina promocijas procesa caurspīdīgumu, promocijas padomes locekļiem izteikt savu argumentētu viedokli, tādējādi nodrošinot vienlaikus konstruktīvu uz rezultātu orientētu diskusiju, ko paredz MK noteikumu 31.punkts, lai atkārtotā balsojumā pieņemtu noteiktu lēmumu. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Augstskolas, promociju padomes un promociju darba recenzenti, akadēmiskais personāls, Latvijas Zinātnes padomes eksperti, zinātnieki, doktora grāda pretendenti.  Ievērojot, ka projekts paredz iespēju promociju īstenot ne tikai klātienē, bet arī attālināti ar tiešsaistes videokonferenci, tad ievērojot MK noteikumu 28.punktu, sabiedrības mērķgrupā ir arī jebkura ieinteresēta persona, ka sēdē drīkst piedalīties visas ieinteresētās personas, uzdot jautājumus pretendentam, padomei un recenzentiem, kā arī izteikties par promocijas darbu. Ievērojot, ka promocijas padomes darbu, tostarp promocijas procesu, nosaka augstskolas apstiprināts promocijas padomes nolikums, tad šajā nolikumā paredz kārtību un procedūru, kādā jebkura ieinteresētā persona varēs piedalīties klātienes vai attālinātā promocijas darba aizstāvēšanā (pieslēgšanās iespējas). Šādas attālinātas dalības iespēja un komunikācija ar sēdes dalībniekiem ir sevi pieradījusi saistībā slimības Covid-19 izplatību pasaulē, tajā skaitā Latvijā. |
| 2. | Tiesiskā regulējuma ietekme uz tautsaimniecību un administratīvo slogu | Projekts ir neitrāls attiecībā uz tautsaimniecību un administratīvo slogu, nemaina promocijas procedūru un lēmuma pieņemšanu par zinātnes doktora grāda piešķiršanu vai atteikumu to piešķirt, bet tikai padara promocijas procesu, kas ir daļa no mācību procesa, nepārtrauktu, pielietojot videokonferences formātu, tad kad promocijas sēdē klātienē nevar notikt dažādu pamatotu apstākļu dēļ. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Augstskolas, promociju padomes. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neietekmē pārvaldes funkcijas un institucionālo struktūru.  Projekta izpilde neprasa jaunu institūciju izveidi, esošu institūciju likvidāciju vai reorganizāciju, neietekmē cilvēkresursus. |
| 3. | Cita informācija | Nav. |

Izglītības un zinātnes ministre I. Šuplinska

Vīza:

Valsts sekretāre L. Lejiņa

Depkovska, 67047772

[anita.depkovska@izm.gov.lv](mailto:anita.depkovska@izm.gov.lv)